b'\n_START_ARTICLE_\nLietuvos profesini\xc5\xb3 s\xc4\x85jung\xc5\xb3 konfederacija\n_START_PARAGRAPH_\nLietuvos profesini\xc5\xb3 s\xc4\x85jung\xc5\xb3 konfederacija (LPSK) \xe2\x80\x93 Lietuvos nevyriausybin\xc4\x97 organizacija, vienijanti narius \xe2\x80\x93 profesines s\xc4\x85jungas \xc5\xa1akiniu principu, atstovaujanti ir ginanti j\xc5\xb3 profesines, ekonomines, socialines teises ir teis\xc4\x97tus interesus. B\xc5\xabstin\xc4\x97 Vilniuje, J. Jasinskio 9-213.\n_START_SECTION_\nVeikla\n_START_PARAGRAPH_\n\xc4\xaekurta 2002 m. gegu\xc5\xbe\xc4\x97s 1 d. susijungus 1992 m. \xc4\xafkurtiems Lietuvos profesini\xc5\xb3 s\xc4\x85jung\xc5\xb3 centrui ir Lietuvos profesini\xc5\xb3 s\xc4\x85jung\xc5\xb3 susivienijimui. Lietuvos profesini\xc5\xb3 s\xc4\x85jung\xc5\xb3 konfederacija aktyviai dalyvauja Lietuvos Respublikos Tri\xc5\xa1al\xc4\x97je taryboje, siekia darbuotojams palanki\xc5\xb3 metini\xc5\xb3 tri\xc5\xa1ali\xc5\xb3 susitarim\xc5\xb3, inicijuoja dvi\xc5\xa1alius kolektyvinius susitarimus, skatina derybas su darbdavi\xc5\xb3 organizacijomis, rengia konferencijas, seminarus, mokymus ir kita. 2009 m. vienijo 26 \xc5\xa1akines organizacijas, kuriose buvo apie 100 000 nari\xc5\xb3._NEWLINE_Pagrindin\xc4\x97s institucijos: suva\xc5\xbeiavimas, taryba, valdyba, pirmininkas. Nuo 1994 (iki 2002 m. tik Lietuvos profesini\xc5\xb3 s\xc4\x85jung\xc5\xb3 susivienijimas) yra Tarptautin\xc4\x97s profesini\xc5\xb3 s\xc4\x85jung\xc5\xb3 konfederacijos (International Trade Union Confederation, ITUC), nuo 2004 m. Europos profesini\xc5\xb3 s\xc4\x85jung\xc5\xb3 konfederacijos (European Trade Union Confederation, ETUC) nar\xc4\x97.'